khistorydata/jeongjo-sjw-relations huggingface dataset:
정조 0년
行都承旨徐浩修坐。左承旨洪國榮坐。右承旨吳載紹坐。左副承旨金夏材坐直。右副承旨金相戊坐直。同副承旨鄭民始坐直。注書尹翊東仕一員未差。假注書柳孟養仕直。事變假注書李兢淵仕。
정조 0년
藥房提調徐命善。副提調洪國榮啓曰。伏未審夜間。聖體。若何。臣等率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任憂慮。敢此問安。竝爲仰稟。
정조 0년
傳于徐浩修曰。藥房日次問安。今日則安徐。
정조 0년
傳于吳載紹曰。副提調。持六君子湯入侍。
정조 0년
大殿王大妃殿惠慶宮中宮殿。政院玉堂藥房問安。答曰。罔極。
정조 0년
朔奠後。大殿王大妃殿惠慶宮中宮殿。政院玉堂藥房二品以上單子問安。答曰。罔極。
정조 0년
金夏材啓曰。卽者校理兪漢敬。修撰李儒慶。謂有難安之端。陳疏徑出。原疏纔已捧入矣。所當直捧禁推傳旨。而此與無端徑出有異。推考警責。玉堂上下番俱空。事甚未安。副校理李秉模。卽爲牌招入直。何如。傳曰。允。
정조 0년
以承傳色口傳下敎曰。壽賢之父。卽大殿長番田一成。分付守門將。出送後以奏。
정조 0년
吳載紹。以禮曹言啓曰。今此山地三看審時。上下樹木茂密處芟除然後可以相地完定。而斫木時。不可無告由之擧。告由吉日。令日官推擇。則今四月初三日申時爲吉云。昭寧園先告事由。同日曉頭設行。而告由文。令藝文館撰出。因傳敎。摠護使時原任大臣山陵都監堂郞進去。而斫木一節。依前例都監郞廳。與本園官員。眼同斫伐事。分付。何如。傳曰。允。
정조 0년
又以弘文館言啓曰。本館下番闕直。事甚未安。副修撰尹東晩。疏批已下。卽爲牌招入直之地。何如。傳曰。允。
정조 0년
吏曹口傳政事。以洪時溥爲檢閱。
정조 0년
傳于吳載紹曰。全羅監司留待。
정조 0년
傳于金夏材曰。山陵奉審摠護使以下。竝入侍。
정조 0년
傳于吳載紹曰。使臣留待。
정조 0년
傳于徐浩修曰。戶判留待。
정조 0년
傳于吳載紹曰。宮城扈衛置之。兵曹判書。入侍。
정조 0년
以同副承旨鄭履煥牌不進罷職傳旨。傳于徐浩修曰。只推。
정조 0년
鄭民始啓曰。今日親鞫殿座時。承旨不可不備員。而同副承旨鄭履煥。移拜大司諫矣。其代。令該曹卽爲口傳差出。待下批牌招。何如。傳曰。允。
정조 0년
傳于吳載紹曰。承旨前望金相戊除授。牌招察任。
정조 0년
傳于金夏材曰。金相戊敍用。
정조 0년
又傳于曰。李會遂爲執義。宋煥億爲正言。牌招察任。
정조 0년
傳于吳載紹曰。刑房承旨入侍。
정조 0년
吳載紹。以吏曹言啓曰。光佐錫恒泰億。亟施追奪之典事。命下矣。告身竝卽收來。依例燒火之意。敢啓。傳曰。知道。
정조 0년
又以吏曹言啓曰。文氏旣已安置。奪其爵號事。命下矣。所授告身。卽爲收來燒火之地。敢啓。傳曰。知道。
정조 0년
金夏材。以兵曹言啓曰。今此親鞫時。本曹堂上侍衛。不可不備員。參判未差之代。令該曹。以在京無故人口傳差出。待下批牌招。以爲備員之地。何如。傳曰。允。
정조 0년
吏曹口傳政事。以洪秀輔爲兵曹參判。
정조 0년
傳于金夏材曰。兵曹參判首望洪秀輔爲之。
정조 0년
金夏材。以兵曹言啓曰。依傳敎。訓鍊都監敎鍊官金祥喜。決棍十五度之意。敢啓。傳曰。知道。
정조 0년
又以刑曹言啓曰。昨因傳敎。罪人尙魯子姪中未入仕者。自臣曹査出。尙魯子致廣致默。姪致勛等。竝絶島安置。纔已押送。而或慮有遺漏之弊。更加査實。則尙魯庶姪致訥。居在京畿金浦地。以致見漏矣。罪人致訥。卽爲捉送之意。發關該道。待其捉來。全羅道珍島郡。一體絶島安置。而莫重成命之下。不能審愼。致有此疎漏之擧。惶恐待罪之意。敢啓。傳曰。知道。勿待罪。
정조 0년
徐浩修。以漢城府言啓曰。依傳敎。淑儀文氏。私第安置之意。敢啓。傳曰。知道。
정조 0년
金夏材。以義禁府言啓曰。今此親鞫時。罪人往來。例有軍兵排圍之事。令訓鍊都監擧行。何如。傳曰。允。
정조 0년
金夏材。以義禁府言啓曰。今此親鞫時。本府都事。當爲備員。而相避都事金寧。出使都事權煒李憲泰李趾和等。竝令該曹。口傳相換。何如。傳曰。允。
정조 0년
吏曹口傳政事。禁府都事李趾和。漢城主簿張錫觀。相換。禁府都事權煒。北部都事李景烈。相換。禁府都事李憲泰。瓦署別提李廷說。相換。禁府都事金寧。軍資奉事洪相顯。相換。
정조 0년
金夏材。以義禁府言啓曰。卽接漢城府牒報及該府成冊。則逆賊聖國應坐諸人。査出以來。而追施逆律者。其父與子勿施一律。依兄弟應座律擧行。奉承傳施行事。曾有受敎矣。子景行。咸鏡道甲山府爲奴。子景輝。會寧府爲奴。子景煥。慶尙道長鬐縣爲奴。子景興。平安道龍川府爲奴。女成愛。全羅道谷城縣爲婢。女興艷。求禮縣爲婢。妾松月。慶尙道昆陽郡爲婢。子婦楚愛。咸鏡三水府爲婢。子婦喜念。富寧府爲婢。子婦英柱。慶尙道迎日縣爲婢。孫順徵。咸鏡道甲山府爲奴。孫快徵。三水府爲奴。孫赫伊。富寧府爲奴。孫潤赫。會寧府爲奴。叔繼哲。洪原縣流三千里安置。叔弘道。全羅道長興府流三千里安置。依例發遣府羅將。押送于配所。而女人年六十以上。男夫年八十以上免坐。載在律文。母今連年六十。祖以達年八十。一竝依律文施行。何如。傳曰。允。
정조 0년
又以義禁府言啓曰。逆賊聖國母今連。濟州牧爲婢。當日押付事。命下矣。以傳敎內辭意。具罪目。卽爲發遣府羅將。當日押送之意。敢啓。傳曰。知道。
정조 0년
吳載紹。以禁衛營言啓曰。依傳敎。外營入直軍兵。姑爲替直之意。敢啓。傳曰。知道。
정조 0년
又以訓鍊都監言啓曰。依傳敎。大將率標下軍。把守興化門外信地之意。敢啓。傳曰。知道。
정조 0년
又以禁衛營言啓曰。依傳敎。大將率標下軍兵。把守開陽門外信地之意。敢啓。傳曰。知道。
정조 0년
又以御營廳言啓曰。依傳敎。中軍率標下軍。把守武德門信地之意。敢啓。傳曰。知道。
정조 0년
判府事金致仁箚曰。伏以臣。得見同副承旨鄭履煥疏本。則其中丙戌藥院人蔘事一款。此是頃年前參判臣金龜柱疏已發之言。而丙戌提擧。卽臣也。時則俟命海島。無由一陳事實。而今履煥復申其說。至勤査實之命。臣之惶懍。到此轉甚。其何敢終默而已乎。事係久遠。臣未能詳記。而當移直焦遑之日。鰲興府院君臣金漢耇。使醫官送言於臣曰。聖候尙在彌留。須純用羅蔘。方可責效。而進御湯劑。貢蔘羅蔘參半用之云。何不純用羅蔘耶。奉朝賀臣洪鳳漢。以領相適入來在傍。向臣而言曰。目今羅蔘。所餘無多。若純用羅蔘而告乏。則勢將至於純用貢蔘。尤豈不悶迫乎。仍又曰。內局事。非國舅所可干豫。臣以來敎誠然。領相之言。亦不無是慮。當更商確停當之意。答送醫官。而旋因宗戚家送納童蔘。竝與羅蔘。而仍卽純用於湯劑。繼又卜定諸道其時往復。不過如斯。臣焉敢誣也。龜柱則謂以面言於臣。履煥則以操切提擧。是何與臣之所記者差異耶。御藥所用。何等至重。而臣旣忝叨嘗藥之任。不能自效微誠。而反爲人所操切。則其爲罪。當如何也。玆敢露章自列。仰瀆於嚴廬之下。伏乞聖明。亟降威罰。以爲人臣不職者之戒焉。臣無任悚伏俟罪之至。取進止。答曰。省箚具悉卿懇。此非卿言私之日。卿其勿辭。來參鞫坐焉。仍傳曰。豫備兼春秋傳諭。
정조 0년
副修撰尹東晩疏曰。伏以皇天不弔。惟我大行大王。奄棄臣民。如喪之痛。八域惟均。嗚呼。亂逆何代無之。而豈有若鳳漢麟漢厚謙之類者哉。憲臣近密。次第按發。而殿下。一日二日終靳兪音。臣竊爲殿下憯之也。噫。彼鳳漢之以鄭履煥諸人疏語及下批辭意觀之。其中一事。實是人臣不忍復提者。而以人蔘事言之。阻搪之狀。現發無餘。以如是如是之說言之。雖曰慮患。戊申等語。又豈臣子所可萌諸心而發諸口者哉。凡此三者罔非窮天極地之罪。則何可一刻容貸於覆載之間哉。至於麟漢厚謙之相與終始。作爲聲勢。其窮凶情節。莫非聖鑑之所燭。而天討尙稽。輿情愈激。伏願殿下。亟降明命。快正王法。俾爲宗社萬世之計焉。此賊之窩窟已成。根柢已深。則必多附麗之徒。而情踪陰祕。如鬼如蜮。不可盡知。而以街巷所共傳者言之。領府事臣金相福。自在卿列。目之以洪氏之私人。而年前重卜之後。謟附厚謙。隨事稟令。昨冬代聽之初。幻出翔雲。疑亂授受。則其與麟漢厚謙輩。締結和應之跡。昭不可掩。臣謂金相福。爲先施以削出之典。可也。前參判元義孫。曾在南闑。非但犯贜之如臺言。其暱附厚謙。輦輸南貨。罪有浮於趙曮。臣謂元義孫。一依趙曮例按治。俾無南民後余之歎焉。副司直鄭煥猷。賦性妖邪。行己閃忽。奴顔婢膝。吮䑛厚謙。虛張五千之自備。濫受恩資。潛輸累鉅之私賂。以圖將薦。如此之徒。言之亦醜。臣謂削其資級。竄之邊遠宜矣。削職罪人沈勖之。爲人陋惡。士夫恥列。自厚謙幼小之時。蝨附犬畜。無所不爲。其冒占灣府。貪饕不法。固不足論。而翔雲懲討。何等大論。身爲諫長。乃敢肆然停啓。則其黨逆之跡。十手難掩。亟施屛裔之典。宜矣。至若掌兵之臣。雖白晝。不敢來往於權戚之門。從古已然。而荐棘罪人尹泰淵。昏夜出沒於厚謙之家。萬目瞿瞿。莫不危之。及此厚謙逆節綻露之後。泰淵黨逆之罪。必無所逃。施以當律。斷不可已也。噫。彼金鍾正。殿下之眷庇何如。而泰淵輩移配之日。急於顧護。反置近地。其愛黨負公之罪。不可罷職而止。亟施屛裔之典。斷不可已也。臣無任屛營祈懇之至。謹昧死以聞。
정조 0년
待罪臣尹東晩疏曰。伏以臣。新進昧識。性且疎率。猝膺館職新命。適値討逆方張之日。徒知不可無言。而不知言之當否。徒知逆之當討。而不知事之輕重。竊見近密三司之論。甚嚴於洪鳳漢討罪之論。率爾陳列。頓昧聖敎議親之義。妄效古人討罪之忱。及登前席。天語諄懇。譬曉倫理。感淚自零。捫舌不及。逬出禁門。短章自列。伏乞聖明。亟賜威罰。以爲人臣妄言者之戒。千萬幸甚。臣無任屛營祈懇之至。答曰。省疏具悉。勿待罪。
정조 0년
負罪臣金若行疏曰。伏以皇天不弔。降割我宗祊。大行大王。奄棄臣庶。崩隕罔極之慟。率普惟均。我殿下以出天之誠孝。積月侍湯之餘。遽纏至慟。任情號擗。傷損必多。區區下情。實不勝焦迫之至。嗚呼。臣卽先大王拂。拭陶甄中一物耳。曾蔑絲毫之報。少答天地之恩。而玄宮已菆。萬事都休。則古人所謂追先帝之殊遇。欲報之於陛下者。政道臣今日情事也。況事有關於雪先王之誣狀。上行必謀共貞之道。一言一行。動合天則。一號一令。率叶人心。爲當世堯舜之聖君。則此實一國之福。萬民之幸也。從古豪傑之主。聖賢之君。做大業成大功。未有不自戰兢臨履中做得來。則朱子豈欺我哉。惟殿下念之哉。出位論事。是臣素戒。而斷斷憂愛之忱。不欲與凶逆之徒。共載一天。固知此言一出於口。衆鏑叢集於身。而不遑他顧。敢此冒進。臣治疏將上之際。適被削職之命。蓋臣入參庭請。因登疏之一時爲急。暫爲退出。更爲趨闕呈疏伏計矣。職名之削。出於逕歸云。臣不勝惶悚之忱。而第臣此疏。是乃關國家倫綱之重。討復之大。則臣身雖在於負罪之中。犬馬之誠。只知君父之重。未暇計格例。玆敢效先正臣趙憲謫中上章之規。沫血飮泣。冒死拜上。伏乞治臣僭越之罪。而察臣懇迫之悃焉。答曰。省疏具悉。★★★旣有先朝已定之義理。更何持難。亟施追奪之典。癸卯科榜人。皆是先朝登庸之臣。先朝之下敎。尤當如何。而今爾所陳。太無忌憚矣。金判府事事予三行刀割
정조 0년
前禮曹判書鄭存謙疏曰。伏以日月不停。奄經朔奠。仰惟聖孝哀慕。益復罔極。噫。自貽哲命。乃在初服。置相而夾輔之者。其責何如。而乃於此時。授臣以此任。臣驚駭震怖。歷屢日而不能自定。人各有分限。亦莫不自知。譬如缾缸罌甕。小大自別。杗桶店楔。巨細各殊。用失其宜。破敗立至。以小器而當大任。其不僨事者。自古及今而未之有也。念臣識蔑才劣。學蒙量淺。濫躋卿月。涯分已溢。冥行險途。憂畏旣積。固宜還他本分。早自引退。而近年以來。猶復係名朝籍。低徊散秩者。只出於不忍便訣之意。嗚呼。仙馭莫攀。殊遇未報。則惟是敦匠之任。粗伸其縟蟻之忱。乃敢以筋力奔奏。爲區區自效之圖。豈意此際。遽有此萬萬不敢當之命哉。惟我殿下。立志爲政。卓然以古聖王爲期。草茅疎逖之士。猶願其承佐下風。臣雖無似。曾忝賓僚之末。其願忠之誠。豈後於人。今若責臣以有司之任。則曷敢不殫竭駑鈍。夷險向前。而至於輔相之職。治道之汚隆。朝著之輕重係焉。苟非其人。上有虛授之失。下有冒進之罪。此臣所以心悸面騂。而直欲循墻者也。況今宿德舊望。不患無人。反以臣最庸下者。擧而畀之。歇後作相。不幸近之。駭四方之聽。累一初之政。所關非細。負乘之憂。折足之患。豈但臣一身之災哉。祗俟司直之論。而訖未之聞。有不容一向泯默。玆敢收拾精爽。披瀝陳籲。伏乞聖慈。念時憂之靡屆。察臣言之非飾。將臣新授職秩。亟許收還。改卜賢德。以濟國事。公私萬幸。臣無任祈懇之至。答曰。省疏具悉卿懇。君父之讐未報。沐浴之義爲重。此豈卿引例遜辭之時乎。知卿恬雅之操。嘉卿公平之心。初服枚卜。意豈淺哉。恭默之時。予不多誥。卿其體予此意。卽起視事。弘濟時艱焉。
정조 0년
丙申四月初一日卯時。上詣殯殿。行朔奠入侍時。行都承旨徐浩修。左承旨金熤。右承旨洪國榮。左副承旨金夏材。記事官尹翊東。假注書柳孟養。記注官朴聖鉉。記事官朴祐源。都廳宋煥億鄭民始。通禮安鼎大。以次侍立訖。上具衰服。詣中排設廳視膳。視膳訖。入東挾門內。西向立。內侍陳設訖。通禮啓請出次。上出詣盥洗位。盥手就板位。上俯伏哭。在位者皆哭。通禮請止哭。仍請詣尊所。上詣尊所。西向立。內侍酌酒。上入正門香案前跪。三上香。仍獻盞。出詣板位。上俯伏哭。在位者皆哭。通禮啓請止哭。上還廬次。諸臣遂退出。
정조 0년
丙申四月初一日卯時。上御廬次。全羅監司入侍時。全羅監司李普行。右承旨洪國榮。假注書柳孟養。記注官朴聖鉉。記事官朴祐源。以次進伏訖。上謂普行曰。自宮官時。熟知卿矣。今番方面之任。便同特簡。不負予意。善爲之。可也。普行對曰。臣才識不逮。力所不及處無可爲者。而但當殫竭心力。以報其萬一。而恐不可得也。聖恩雖罔極。臣竊以謂不能無憾於知人之明矣。命國榮讀宣別諭訖。上曰。何日發行耶。對曰。今日可當直發。而行具未及備治。明將發行矣。上曰。本道物衆地大。須善爲之。對曰。三四十年來。積弊俱生。至於穀簿。亦多虛錄云矣。命先退。上曰。內局提調入侍。徐命善進前奏曰。夜間聖候。若何。上曰。一樣矣。命善曰。憊症。何如。上曰。尙未快差矣。今日朔奠。故强病行禮矣。命書傳敎曰。朔奠雖已親行。諸節未差。今日亦爲代奠事。分付。命善曰。屢日不得診候。今日則診察。何如。上曰。明日當爲之矣。命書傳敎曰。致顯。不可無端發配。公除後予欲一問。親鞫次拿囚。凡諸擧行。皆令具格事。分付。命善曰。尙魯之罪惡。非但逆也。卽讐也。此則不可遵受敎。孥籍之典。斷不可已也。外間物議。皆如此焉。上曰。尙魯又有極罪。入侍時。每書空字於地上。其心所在尤不可測也。命善曰。臣每欲一番陳達。而尙稽至此矣。昨見具允鈺疏。則臣心一倍自恧。惶悚無地矣。臣當初與鄭厚謙相親。時或往來者。蓋有世誼故也。年來有携異之端。相絶已久。初旣相知。今不必自明。而臣心惶悚。則極矣。以此被罪。則幸矣。上曰。卿之言。過矣。旣有昨年樹立。則尤無可論。予豈有一毫可礙之心乎。國榮曰。吏判所達。甚誠實矣。上曰。旣與相交。佯若不知者。則非矣。命善曰。雖如此。誰能信之乎。。上曰。先正。與尹鐫相親。而末乃相絶。則有何害於義理乎。吏判先退。上曰。吏判所奏。不愧古人。況樹立之後。薰蕕氷炭之不相干涉。擧世所知。而猶復自引者。予庸嘉之。予意已諭於筵席。而將此下敎。以載記注。出傳敎上曰。都承旨。徽寧殿毓祥宮延福殿景慕宮懿昭廟奉審後。守直官摘奸以來。右承旨。永禧殿儲慶宮。只守直官摘奸以來。出傳敎上曰。同副承旨鄭文啓許遞。前望單子。以吳載紹爲之。牌招察任。出傳敎上曰。房依前。吳載紹爲推考房。出傳敎命退去。諸臣以次出。
정조 0년
丙申四月初一日巳時。上御廬次。摠護使山陵都監堂上相地官入侍時。摠護使金陽澤。都監堂上尹東暹。禮曹判書鄭尙淳。左副承旨吳載紹。假注書柳孟養。記注官朴聖鉉。記事官朴祐源。相地官金基良金田李衡允鄭餘慶。以次進伏訖。陽澤曰。日間聖體。若何。上曰。昨日酬應頗煩。神氣頗憊苶矣。陽澤曰。湯劑連爲進御乎。上曰。然矣。陽澤曰。王大妃殿氣候。若何。上曰。感候猶未快祛矣。陽澤曰。惠慶宮氣候。若何。上曰。一樣支安矣。命讀山論訖。上曰。看審則所見。何如。陽澤曰。臣等看山時。非但肉眼。果是盲眼。然以凡眼觀之。山勢雄偉。龍虎合格。實爲無欠。而樹木茂密。故査角案對。不能詳察矣。餘慶曰。穴勢貴吉。行龍森嚴。二十四位皆無欠矣。上曰。穴處。何如。餘慶曰。敦厚豐滿矣。水法得水破。伐木後當更看審矣。上曰。何不伐木乎。陽澤曰。告由然後。當爲伐木云矣。命書傳敎曰。昭寧園左二崗看審處。伐木時例有告由云。卽令該曹。照例擧行。上曰。姑不裁穴乎。陽澤曰。三看審時完定後。當爲之矣。上曰。三看審。明日當爲之乎。陽澤曰。伐木當擇日。姑觀擇日。仍爲看審之行矣。上曰。柳哥地師。何時入來云乎。國榮對曰。見嶺伯祗受狀啓。則非久入來云矣。陽澤曰。近日酬應。異於例酬應。湯劑加意進御。何如。上曰。其間朝廷。多有怪擧事矣。陽澤曰。聞甚驚怪矣。其時臣與蔡濟恭。連在補外。故不得目覩。而每於筵達之際。尙魯必暗語以奏。故入侍諸臣。亦不知其何言之陳達云矣。命退去。諸臣以次出。
정조 0년
丙申四月初一日未時。上御廬次。藥房副提調持湯劑入侍時。副提調洪國榮。記事官尹翊東。記注官朴聖鉉。記事官朴祐源。醫官方泰輿。以次進伏訖。國榮請進湯劑。上進御訖。泰輿先退。上命國榮書傳敎曰。聖國母今連。渠以妖僧長髮。出沒於宮禁。罪惡貫盈。不可置之於輦轂之下。濟州牧爲婢。當日押付。又命書前禮曹判書鄭存謙上疏批答訖。上命退。諸臣以次退出。
정조 0년
丙申四月初一日未時。上御廬次。禮房承旨使臣營造堂上同爲入侍時。上使樂林君埏。戶曹判書具允鈺。右承旨洪國榮。假注書柳孟養。記注官朴聖鉉。記事官朴祐源。以次進伏訖。埏曰。罔極之事。下情將何仰達。上曰。無事往返乎。對曰。然矣。上曰。荒迷中不可長語。其退去。埏先退。上曰。御製閣開基。幾盡爲之乎。允鈺對曰。役事浩大。故姑未半役矣。允鈺曰。世孫宮供上。已命停罷。己卯加定供上條各司貢物。自當減下。敢此仰達。上曰。依爲之。出擧條允鈺曰。本曹久任郞廳。纔移外任矣。本曹多有擧行之事。而郞廳極苟艱。其代口傳差出。何如。上曰。依爲之。出擧條上曰。問副使入來之由。因幼學李一和疏。而事係壬午事云。依當先朝遺敎嚴處。爲先牢囚於秋曹。出傳敎上曰。山陵進去。大臣以下。明日辭朝。錦城尉及行副司直金漢耆。一體進去。出榻敎上曰。文氏旣已安置。奪其爵號。卽次第事也。其令該曹。依法典擧行。出傳敎上曰。尹東晩旣已更疏待罪。原疏則無可論矣。給之。出傳敎上曰。雖在公除前。此誣及先大王之大逆不道也。當親鞫於殿庭。以告先大王靈。時原任命招。金吾諸堂牌招。左右捕將一體牌招。問郞卽爲啓下。予則曰。李一和。猶是孤雛。朝已下敎。李德師正法然後。先大王之志。可明。卽爲擧行。出傳敎上曰。攀援邪逕。締結非類。卽士夫之所唾罵。朝廷之所擯棄。今當一初之日。其欲正風勵俗。宜先此輩。予於金若行見之矣。心嘗駭痛處。則百人雖言事。以渠所爲。何敢開口論朝廷事乎。雖以不慶言之義。賜批於原疏。亦不可以此寬恕。金若行。限已身禁錮。出傳敎上曰。李德師。當親鞫拿囚。卽爲上闕。亦令禁府。拿來待令。出傳敎上曰。罪人李一和。令禁府待令。出傳敎上曰。林相德爲大司憲。鄭履煥爲大司諫。牌招察任。出傳敎命退去。諸臣以次出。
정조 0년
丙申四月初一日申時。上御廬次。刑房承旨入侍時。左副承旨吳載紹。假注書柳孟養。記注官朴聖鉉。記事官朴祐源。以次進伏訖。上曰。宮城護衛。旣令置之。只以內外入直訓局禁御軍。布帳外作軍門事。分付。出傳敎上曰。仗前禁軍三番侍衛事。分付。出傳敎命退去。諸臣以次出。
정조 0년
丙申四月初一日申時。上御廬次。禮房承旨入侍時。右承旨洪國榮。假注書柳孟養。記注官朴聖鉉。記事官朴祐源。以次進伏訖。上曰。親鞫處所。以金商門設布帳遠圍。出傳敎上命書左相批答。上曰。此批答。承旨傳于左議政。期於偕來。仍卽入侍。上曰。左承旨進去。出傳敎上曰。宮城扈衛。旣令置之。依甲辰年例輦下親兵。不可不備。挾輦軍一百名待令。三營大將闕門外只率標下軍把守。亦依甲辰年例爲之。出傳敎命退去。諸臣以次出。
정조 0년
丙申四月初一日申時。上御廬次。右承旨入侍時。右承旨洪國榮。記事官尹翊東。記注官朴聖鉉。記事官朴祐源。以次進伏訖。國榮曰。因儒疏。喉院之臣。將徑出矣。上曰。嚴處此輩然後。可以明先大王遺意矣。李德師必其黨與。先鞫然後。可以得其情矣。仍命持入李一和疏。賤臣承命持入。上曰。禁府都事宣傳官。召入。賤臣承命召入。禁府都事崔秉敎。宣傳官李殷保進伏。上命秉敎曰。罪人卽爲拿來。而文書若有遺漏者。當嚴處矣。又命殷保曰。往德師家。文書搜來。而若或遺漏。則當嚴處矣。秉敎殷保先退。上命退。諸臣以次退出。
정조 0년
丙申四月初一日酉時。上御金商門。親鞫入侍時。行都承旨徐浩修。左承旨金熤。右承旨洪國榮。左副承旨吳載紹。右副承旨金夏材。同副承旨金相戊。假注書柳孟養。事變假注書李兢淵。記注官朴聖鉉。記事官朴祐源。以次侍立訖。上具白布笠布直領。出資政門乘輿。上曰。秋曹堂上。一竝牌招。出傳敎上曰。罪人李一和。亦爲具格上闕。出傳敎上曰。罪人上闕時。若有私通書札。雜人相見之事。則訓局例爲禁斷。摘奸時若或現捉。則訓將。當以當律施行。訓將牌招。聽傳敎。出傳敎上曰。近來國體疎虞。政院下隷外。作門內雜人一切嚴禁。若有雜亂相通之弊。廉問後。三軍門大將。當以軍律從事。豫爲分付。上御金商門幕次。領議政金陽澤。左議政鄭存謙。領府事金相福。判府事李溵。判義禁鄭弘淳。知義禁李溎。同義禁朴相老趙㻐。大司憲朴相德。大司諫鄭履煥。正言宋煥億。問事郞廳李秉模柳義養鄭民始金履正趙尙鎭沈豐之徐有防李普溫。刑房都事張錫寬李斗源。文書都事沈禧李景說。以次進伏訖。上曰。卽爲擧行。弘淳曰。何罪人先爲上之乎。上曰。德師上之。上曰。領左相進前。善寫問郞。持紙筆墨進前。問郞李秉模進前。命書罪人問目。上曰。罪人時時仰瞻。申飭羅卒。禁之。上曰。罪人文書入之。非令旗勿通作門事。分付。上曰。諸大臣取見德師疏之肯綮。陽澤見疏本後奏曰。臣等見其疏之顚末。則辭語。極其閃忽叵測矣。書問目訖。命有防讀諭罪人。問目。在事變日記上曰。罪人文書。大臣與諸禁堂。同爲考見。上曰。國體至嚴。關於本事者。問郞皆勿遺漏。問目及招辭。在事變日記上曰。罪人所供。極其奸譎。施刑。上曰。戶刑房承旨換房。出榻敎上曰。罪人勸杖。其姪李俊培拿來。上謂諸大臣曰。如有怪鬼惡逆。則雖殯殿庭。設鞫以問事。旣有先朝下敎。故今雖公除前。不可不訊此囚矣。陽澤曰。如此惡逆。何論公除前後乎。上曰。刑判捕將入侍。刑曹判書蔡濟恭。左邊捕盜大將張志恒。右邊捕盜大將李柱國進前。上曰。德師家奴屬傔從及其他往來人。令刑曹捕廳。捉來究問。可也。上曰。刑房都事汰去。他都事入之。連爲勸杖羅卒歇杖。申飭。上曰。禁府相換都事。先入侍後謝恩。出榻敎上曰。今日禁堂。皆是先大王臣子。而見此凶賊。何如是玩愒耶。金吾堂上。一竝削職。命書傳敎曰。吏曹判書徐命善爲判義禁。行副司直徐有隣。大司諫鄭履煥。承旨金熤爲同義禁。先爲入侍帳殿。進後謝恩。載紹曰。罪人文書中。有一札來坐肯台所之說矣。上曰。問於罪人。可也。載紹曰。問其爲誰。則韓光綮云矣。上曰。韓光綮拿來。陽澤曰。刑房承旨徐浩修。與判義禁爲相避。何以爲之乎。上曰。工刑房。換房。出榻敎上曰。承旨有闕。代都廳鄭民始爲之。先入侍後謝恩。出傳敎上曰。鄭民始爲刑房。出傳敎上曰。韓光綮姑置幕中。趙載翰拿來。上曰。今則端緖已出。窩窟不難知矣。上曰。宣傳官趙麟逵汰去。出榻敎上曰。德師訊杖。幾度。命善對曰。九度矣。上曰。德師姑爲下幕。諸罪人各別嚴守。飮食必嘗之。然後給之。或有徑斃之事。都事當繩重律。嚴飭。上入小次。命領左相刑房承旨入侍。以次進前。上曰。罪人之二字云云者。是豈不凶惡乎。陽澤曰。臣等聞此。不勝憤惋矣。上曰。凡事。有晦而後可明。此則本不晦矣。有何可明者乎。此賊非但爲予之讐。卽先大王之逆也。陽澤曰。處分嚴正。然後庶可以懲戢凶盜矣。命左承旨入侍。上曰。中官李允默告予曰。如此之時。水剌不可輕先進御。渠逐器先嘗。雖是婦寺之忠。其志則可尙。國榮曰。倉卒間果能念此。誠爲奇特矣。上曰。此等事。不可不褒賞矣。國榮曰。然矣。命書傳敎曰。中官李允默。其涉可尙。特爲加資。上曰。中官金壽賢拿來囚。出傳敎上曰。興陽縣監李萬軾。卽令拿來。出傳敎上殿座。命善曰。鞫廳時。例出假都事。今亦依例以武兼。差出假都事乎。上曰。依爲之。上曰。罪人李俊培上之。命書問目。在事變日記上曰。分付三軍門。軍兵饋粥。上曰。問郞。代沈有鎭爲之。出榻敎上曰。守禦使。代卽爲擬入。出傳敎書問目訖。命有防讀聽罪人。問目招辭。在事變日記蔡濟恭張志恒進前奏曰。德師奴屬傔從輩。捉來問之。則以爲常常往來李重祜李徽中洪良漢諸人家云矣。上曰。往來諸處。更爲嚴問。若不直招。施威問之。上曰。守禦使首望。徐命善爲之。出傳敎陽澤存謙曰。夜氣頗寒。早爲還內。甚幸。上曰。自量爲之矣。上曰。摠護使及原任大臣先退。明日除朝辭。出去看審。陽澤曰。今日欲爲庭請而未果。聖國旣已施法。則尙魯何惜乎。存謙曰。鞫獄雖方張。庭請則不可不爲之矣。上曰。領相回還後。爲之無妨矣。陽澤曰。臣雖出去。左相在焉。庭請似當卽始矣。陽澤曰。今番看審之行。如有稟達之事。當以狀啓爲之乎。上曰。依爲之。上曰。李萬軾金壽賢拿來。卽是締結宮禁之事也。予之隱忍。久矣。今則不可仍置。故特爲拿來矣。上曰。曺會振拿來。命善曰。罪人俊培。終始隱諱。不可不施威嚴問矣。上曰。姑勿加刑而下幕。德師更爲上之。命書更招問目。讀諭罪人。問目招辭。在事變日記上曰。趙載翰韓光綮文書搜探以來乎。命善曰。趙載翰文書已搜來。而韓光綮。則自闕中就拿。故未及搜來矣。上曰。急送宣傳官。搜探以來。可也。上曰。外營入直。姑替直。出榻敎上曰。宣傳官閔廷煥汰去。出榻敎上曰。行首宣傳官汰去。出榻敎上曰。宣傳官閔廷煥擬望銓官。推考。德師更招不服。上曰。勸杖。命善進德師袖中疏草。上曰。此疏草。尤極凶慘矣。命諸大臣見之。上曰。今則無更問者矣。大臣諸臣齊聲奏曰。觀此疏草。於渠可謂斷案矣。上曰。以此觀之。則雖肢解。無所惜矣。今則窩窟。可以尋出矣。上曰。罪人連爲加刑問之。羅卒歇杖。各別申飭。卽捧遲晩侤音。上曰。罪人不道之言。申飭羅卒。俾勿更發。上曰。聽政以後。已有君臣之分義。況到今分義。何等嚴重。而使予聞其不忍聞之言。此非誣上乎。以大逆不道。誣上遲晩。使之自其口奏之。罪人。只以自歸犯上遲晩。命善曰。罪人終不爲大逆遲晩。當更爲加刑嚴問矣。上曰。連爲勸杖。速捧侤音。上曰。如此罪人。何處行刑乎。命善曰。近例則以西小門擧行。百官序立。待下敎爲之矣。罪人捧大逆遲晩後。命書傳敎曰。罪人德師。旣以大逆不道。誣上遲晩。從古凶逆何限。而今日德師。可謂亘千古初有之逆也。待明日。依律文西小門外凌遲處斬。百官依例序立。使在廷百僚。知所懲畏焉。上曰。罪人自東小門出之。上曰。李一和上之。命書問目。命讀諭罪人。問目供辭。在事變日記丑時。上入藥房。上曰。雨勢如此。排立軍兵。不可不顧。親鞫處所。移設於內兵曹。出傳敎諸臣退出。
정조 0년
行都承旨徐浩修坐。左承旨洪國榮藥院直。右承旨吳載紹坐。左副承旨金夏材坐。右副承旨金相戊坐直。同副承旨鄭民始坐直。注書尹翊東藥院直一員未差。假注書柳孟養仕直。事變假注書李兢淵仕。
정조 0년
藥房都提調金陽澤。提調徐命善。副提調洪國榮啓曰。連日訊囚。勞動旣多。伏未審夜間。聖體。若何。臣等今日率諸御醫。趁早入診。詳察聖候爲宜。王大妃殿氣候。何如。惠慶宮氣候。亦何如。臣等不任憂慮。敢來問安。竝此仰稟。答曰。知道。入侍。
정조 0년
王大妃殿惠慶宮中宮殿。藥房口傳問安。答曰。罔極。
정조 0년
大殿王大妃殿惠慶宮中宮殿。政院玉堂問安。答曰。罔極。
정조 0년
傳于洪國榮曰。藥房入侍。
정조 0년
傳于金夏材曰。中官吳喜謙越捧一等。
정조 0년
傳于洪國榮曰。摠管有闕。代口傳差出。
정조 0년
兵曹口傳政事。以趙德成李瀰爲副摠管。
정조 0년
以雲劍望單子。傳于洪國榮曰。李明運爲之。
정조 0년
又傳于曰。沈履之趙德成爲摠管。
정조 0년
兵曹口傳政事。左邊捕盜大將望。傳于洪國榮曰。首望李漢膺爲之。
정조 0년
備邊司御榮大將望。傳于金夏材曰。首望金漢耆爲之。
정조 0년
吏曹口傳政事。戶曹正郞望。傳于鄭履煥曰。首望洪元燮爲之。
정조 0년
鄭履煥。以義禁府言啓曰。今此親鞫時。本府都事不可不備員。都事李斗源汰去之代。卽令該曹口傳差出。出使都事洪相顯。口傳相換。以爲備員之地。何如。傳曰。允。
정조 0년
吏曹口傳政事。禁府都事首望李商夢。傳于金夏材曰。首望爲之。禁府都事洪相顯。司饔奉事尹行儼。相換。
정조 0년
傳于金相戊曰。留待宣傳官入侍。
정조 0년
鄭履煥。以國葬都監郞廳。以摠護使意啓曰。本都監堂上鄭弘淳削職。代行副司直趙明鼎差下。使之察任。何如。傳曰。允。
정조 0년
洪國榮。以魂殿都監郞廳。以摠護使意啓曰。本都監都廳鄭民始移拜承旨。代副校理李秉模差下。使之察任。何如。傳曰。允。
정조 0년
鄭履煥。以義禁府都事。以鞫廳大臣意啓曰。問事郞廳趙尙鎭改差。代李顯永差下。使之察任。何如。傳曰。允。
정조 0년
又以義禁府言啓曰。大逆不道誣上罪人德師。旣已承服正刑。其父母妻妾子女祖孫兄弟姊妹子之妻妾伯叔父兄弟子。年歲姓名居住存沒。令漢城府考出帳籍。亦爲分付。五部及各該道應坐諸人。一一査出。成冊牒報後。依律擧行。而籍沒家産。破家瀦澤。降邑號罷守令等事。令各該司。捧承傳擧行。何如。傳曰。允。
정조 0년
又以吏曹言啓曰。義禁府啓辭。大逆不道罪人德師胎生邑。罷守令降邑號事。允下矣。問于義禁府。則胎生於京畿楊根郡云。而守令則勿罷事。曾有定奪。楊根郡守。依例降爲縣監。何如。傳曰。允。
정조 0년
又以刑曹言啓曰。因義禁府啓辭。大逆不道誣上罪人德師。籍沒家産事。命下矣。罪人德師奴婢等。移文京兆。相考帳籍。亦爲知委於五部及各該道。一一査出。使之修成冊報來後。依例花名。永屬公賤之意。敢啓。傳曰。知道。
정조 0년
又以刑曹言啓曰。幼學李一和爲先牢囚於秋曹事。命下矣。依傳敎。罪人李一和。着枷嚴囚之意。敢啓。傳曰。知道。
정조 0년
洪國榮。以訓鍊都監言啓曰。依下敎。前排軍及環衛將官軍兵等處。設粥分饋之意。敢啓。傳曰。知道。
정조 0년
行大司憲朴相德。執義李會遂。副校理李秉模。正言宋煥億啓曰。尙魯之罪。可勝誅哉。堂箚院啓。已盡臚列。噫嘻。痛矣。亂臣賊子。何代無之。而渠以凶猾之性。久據鼎席。締結聖國之娚妹。表裏和應。暗售潛搆。以爲危動國本之計。其凶肚逆腸。綻露無餘。官爵之追奪。子姪之散配。不足使亂賊懲畏。請追奪罪人尙魯。亟施孥籍之典。文氏。敢以後宮。外結尙魯。潛懷不逞之心。肆行危逼之計。究厥罪狀。妖惡極矣。決不可收其爵號安置私第而止。請文氏。按律處斷。厚謙母子之罪關宗社。憤積神人。前後三司之討。已盡窮凶之迹。凡在血氣之倫者。咸曰可誅。厚謙之竄配。其母之出第。不過薄勘。邦憲未擧。輿情愈激。請厚謙快正王法。其母依律處斷。答曰。不允。
정조 0년
行大司憲朴相德。副校理李秉模。正言宋煥億啓曰。判府事洪麟漢。本以濫猾之性。濟以陰譎之行。締結厚謙。敢懷叵測之心。沮戲聽政。顯有爭抗之意。罪惡貫盈。昭布國人之耳目。而天討未行。輿憤久鬱。請洪麟漢爲先削奪官爵。極邊遠竄。答曰。不允。
정조 0년
行大司憲朴相德。執義李會遂。正言宋煥億啓曰。荐棘罪人沈翔雲。本以凶孼之裔。且兼妖邪之性。得罪倫紀。爲世所棄。蝨附厚謙。受其指使。向來一書。指意陰譎。情狀叵測。合辭之請。實是嚴懲討杜亂源之意。而閱歲爭執。天討尙稽。世豈有妖惡如此而終逭王章之理者哉。請黑山島荐棘罪人沈翔雲。亟令王府。嚴鞫得情。快正王法。答曰。爲先大靜縣荐棘。
정조 0년
丙申四月初二日卯時。上御藥院。藥房提調持湯劑入侍時。提調徐命善。副提調洪國榮。記事官尹翊東。記注官朴聖鉉。記事官朴祐源。醫官方泰輿慶絢吳道炯。以次進伏訖。命善曰。移次經宿。達夜勞動。聖體。何如。上曰。一樣矣。國榮曰。勞動之餘。聖體。何如。上曰。一樣矣。國榮曰。雨勢如此。殿座處所。以太僕擧行。何如。上曰。內兵曹好矣。而排設。似小遲矣。國榮曰。然矣。上命退。諸臣以次退出。
정조 0년
丙申四月初二日辰時。上御內兵曹。親鞫入侍時。行都承旨徐浩修。左承旨洪國榮。右承旨吳載紹。左副承旨金夏材。右副承旨金相戊。同副承旨鄭民始。假注書柳孟養。事變假注書李兢淵。記注官朴聖鉉。記事官朴祐源。以次侍立訖。上具白布笠布直領。乘輿詣內兵曹殿座。左議政鄭存謙。判義禁徐命善。同義禁徐有隣鄭履煥金熤。執義李重馥。掌令尹長烈尹在醇。持平尹尙東。正言宋煥億。問事郞廳李秉模柳義養沈有鎭金履正李顯永沈豊之徐有防李普溫。刑房都事張錫寬李斗源。文書色都事沈禧李景說。以次進伏。上曰。門禁。依昨日嚴飭。罪人趙獻鎭上之。一和疏本待令。上曰。罪人擧頭仰視。申飭羅卒。禁之。更爲蒙頭。命書問目。命履正讀而聽罪人。上曰。罪人之供。次次傳告。問目招辭。在事變日記上曰。一和上之。使之面質。獻鎭與一和面質後。獻鎭語屈。存謙曰。獻鎭僞端已發。加刑。何如。上曰。依爲之。獻鎭與一和。更爲面質。上曰。李東讓父子。皆拿來。上曰。獻鎭連爲勸杖。國榮曰。日前柳翰申之疏。與一和疏。無異矣。上曰。政院却之乎。國榮曰。政院以傳敎內辭意諭之。渠果自怯。已推去矣。問郞李秉模。書獻鎭口供以奏曰。供辭中多有不敢奏之說矣。上曰。第入之。上曰。罪人訊杖。幾度。命善曰。第六度矣。上曰。連爲勸杖。箇箇申飭。上曰。一和姑下幕。命善曰。獻鎭已準次矣。上曰。仍爲勸杖。上入小次。少間復殿座。上曰。一次後。幾度乎。命善曰。第七度矣。上曰。獻鎭姑下幕。韓光綮上之。命書問目捧供訖。問目供辭。在事變日記上曰。光綮施刑。仍勸杖。上曰。守幕軍摘奸。則極爲疎虞云。良可駭也。命書傳敎曰。訓鍊大將具善復。爲先罷職。其代張志恒爲訓鍊大將。御將望。卽爲擬入。命張志恒入侍進前。上曰。每欲畀卿以元戎之任矣。今適有窠。故特除三軍之任。不輕而重。須思報效之道。卽出領軍。志恒曰。臣無才無能。受此重任。徒切惶蹙而已。上曰。罪人勛濟上之。命書問目。納供訖。問目供辭。在事變日記上曰。崔濟興旣出於罪人招辭。拿來。趙方鎭上之。與勛濟面質後。上曰。方鎭施刑勸杖。上曰。任珹拿來。勛濟姑爲解縛下幕。李東讓上之。命書問目。納供訖。問目供辭。在事變日記上曰。方鎭更爲勸杖。東讓與方鎭面質後。上曰。先大王在殯之日。敢言本心二字。大逆不道。烏得免乎。命方鎭解縛下幕。上曰。汝三父子。皆將正刑。以此知之。上曰。兪漢敬上之。出問目。捧供訖。問目供辭。在事變日記上曰。兪漢敬姑爲下幕。上曰。柳成模李東馨鄭宇淳。姑先禁推。上曰。訓將張志恒。捕將兼任許遞。口傳擬入。以上出傳敎上曰。金吾堂上。一竝推考。上曰。承傳色李允默外。一竝記過。以上出榻敎上曰。左邊捕將李漢膺牌招。上曰。禁府都事汰去。以上出榻敎上曰。載翰上之。上曰。罪人施刑。一杖不斃。則羅卒當刑推。各別申飭。發問目捧供。問目供辭。在事變日記諸臺進前奏曰。載翰。旣與德師。同一心腸。而況爲諸賊之窩窟。則不可使之經斃。姑爲停刑。似好矣。上曰。然矣。姑爲下。囚南間。上曰。載翰之第三子上之。命書問目捧供。問目供辭。在事變日記命勸杖第十三度不服。上曰。姑爲停刑。下囚南間。上曰。親鞫姑罷。待明朝擧行。出傳敎上曰。明日親鞫時。罪人上闕。待下敎擧行。出榻敎上曰。藥房輪直處所。以藝文館爲之。上乘輿還內。諸臣遂退出。
정조 0년
丙申四月初二日戌時。上御廬次。坐直承旨宣傳官入侍時。同副承旨鄭民始。假注書柳孟養。記注官朴聖鉉。記事官朴祐源。宣傳官尹範敍。以次進伏訖。上曰。宣諭。何以爲之乎。範敍對曰。臣與道臣。坐布政門。跪趙曮於前。讀宣諭。一城吏民。咸聚聽之矣。上曰。民情。何如耶。範敍對曰。人皆快之矣。命宣傳官先退。上曰。親鞫正時。卯正三刻爲之。出傳敎上曰。牙山稅船到泊云。雖殿座日。卽爲點檢。點檢後亦卽尺文成給。出傳敎上曰。明日趙載翰趙方鎭趙獻鎭韓光綮李勛濟李東讓李一和朴相老宋翼彦趙雲亨睦祖洙睦宗彦。待開門上闕。其餘諸囚。姑囚本府事。分付。出傳敎上曰。李東馨鄭宇淳任珹柳翰申。一體上闕事。分付。出傳敎命退去。諸臣以次退出。
정조 0년
行都承旨徐浩修坐。左承旨洪國榮藥房直。右承旨吳載紹坐。左副承旨金夏材坐。右副承旨金相戊坐直。同副承旨鄭民始坐直。注書尹翊東藥房直一員未差。假注書柳孟養仕直。事變假注書李兢淵仕。
정조 0년
藥房都提調金陽澤。提調徐命善。副提調洪國榮啓曰。連日訊囚。勞動旣多。伏未審夜間。聖體。若何。臣等今日。率諸御醫。趁早入診。詳察聖候爲宜。王大妃殿氣候。何如。惠慶宮氣候。亦何如。臣等不任憂慮。敢來問安。竝此仰稟。答曰。知道。大妃殿氣候。惠慶宮氣候。一樣矣。
정조 0년
金相戊啓曰。時原任大臣判義禁有時急稟達事。來詣請對矣。傳曰。入侍。
정조 0년
傳于金相戊曰。刑房承旨入侍。
정조 0년
鄭民始啓曰。左邊捕盜大將李漢膺。右邊捕盜大將李柱國。持罪人草供來待矣。
정조 0년
傳于鄭民始曰。同副承旨入侍。
정조 0년
傳于洪國榮曰。明日標下軍。該營大將。各率其半。外營入直軍三分之二扈衛帳外。一分各留其營。
정조 0년
金相戊。以魂殿都監郞廳。以摠護使意啓曰。本都監都廳宋煥億除拜臺職。代副司果林得浩差下。使之察任。何如。傳曰。允。
정조 0년
洪國榮。以山陵都監郞廳。以摠護使意啓曰。明日山陵奉審事。命下矣。地師柳東亨金尙鉉。依例權着冠帶。率去之意。敢啓。傳曰。知道。
정조 0년
又以追崇都監郞廳。以都提調意啓曰。孝純王后金寶篆文書寫官有頉。代預差刑曹參判李衍祥陞實。改付標以入之意。敢啓。
정조 0년
徐浩修。以戶曹言啓曰。安置罪人文氏。定例所載常時進排物種及內人等宣飯衣纏物種。自今日勿爲進排事。分付各司之意。敢啓。傳曰。知道。
정조 0년
領議政金陽澤。判府事韓翼謩。判府事李溵。左議政鄭存謙等。率百官啓曰。以尙魯之凶逆。尙逭孥籍之典。此豈天討有罪五刑五用之義哉。嗚呼。尙魯以當國首相。敢懷叵測之心。暗售讒搆之計。危逼儲宮。動搖國本者。已爲綻露無餘。言其罪狀。萬戮猶輕。況且先大王下敎。旣以尙魯爲殿下之讎。則殿下之讎。卽宗社之罪人。爲今日臣子者。孰不欲人得以誅之。而竊恨王章未擧。渠先身死。只施追奪之典。竄配子姪而止。則其可曰。國有常法乎。然則孥籍之律不容暫緩。彼文氏者。本以後宮。締結內外。謀危儲位。其心陰慘。其計妖惡。罪關宗社。難逭王章。不可以收其爵號。封置私第而止。厚謙母子。窮凶極惡之罪。已盡於前後三司之聲討。邦憲未擧。輿情愈激。三尺至嚴。豈可屈法而置之。遏一國共公之論也哉。判府事洪麟漢。顧其地處如何。而身爲相臣。締結厚謙。顯有沮戲聽政之意。罪惡貫盈。神人共憤。豈可使暫時偃息輦轂之下乎。爲先極邊遠竄。斷不可已。嗚呼。此五人之罪。可勝誅哉。三司諸臣之齊聲請討者。豈其有私讐於彼而然哉。誠以人臣沐浴之義。不得不然。而殿下一日不從。則王章。有一日不振之憂。殿下二日不從。則王章。有二日不振之憂。一日二日。國法漸至於解弛。人心遑遑。將無止迫之所。寧不懼哉。伏乞聖明。快揮乾斷。亟從三司之請。以正五人之罪。以洩輿憤焉。答曰。罪有大小。事有當否。不成啓體。爲卿等慨然。
정조 0년
行大司憲朴相德。執義李會遂。正言宋煥億啓曰。請大靜縣荐棘罪人沈翔雲。亟命王府。嚴鞫得情。快正王法。措辭見上傳曰。不允。
정조 0년
大司憲朴相德。副校理李秉模。正言宋煥億啓曰。請洪麟漢。爲先削奪官爵。極邊遠竄。措辭見上傳曰。不允。
정조 0년
大司憲朴相德。副校理李秉模。執義李會遂。正言宋煥億啓曰。請厚謙快正王法。其母依律處斷。措辭見上傳曰。不允。
정조 0년
徐浩修。以訓鍊都監言啓曰。依下敎。挾輦軍及環圍軍。以他軍替代之意。敢啓。傳曰。知道。
정조 0년
鄭民始。以義禁府言啓曰。窮凶極惡大逆不道罪人相老。旣已承服正刑。其父母妻妾子女祖孫兄弟姊妹子之妻妾伯叔父兄弟之子年歲姓名居住存沒。令漢城府。考出帳籍。亦爲分付五部及各該道。應坐諸人。一一査出。成冊牒報後。依律擧行。而籍沒家産。破家瀦澤降邑號罷守令等事。令各該司奉承傳擧行。何如。傳曰。允。
정조 0년
又以義禁府言啓曰。卽接漢城府牒報及當部成冊。則窮凶極惡大逆不道罪人相老子芝壽龜壽淇壽等。卽爲發遣府都事。拿來囚後。依律文緣坐處絞。子廣闢年十五。子廣植年八。俱以年未滿。依律文免坐處絞。廣闢。全羅道濟州牧大靜縣爲奴。廣植。羅州牧黑山島爲奴。弟相玉。出繼免坐。弟相定。靈巖郡楸子島爲奴。孫種老味。康津縣古今島爲奴。孫種乭伊。慶尙道南海縣爲奴。妻愛下。全羅道珍島郡金甲島爲婢。女壽任。咸鏡道慶興府爲婢。女且任。慶尙道巨濟府爲婢。子婦今德。茂山府爲婢。子婦庚悅。穩城府爲婢。子婦連伊。鍾城府爲婢。而依例發遣府羅將。押送于各其配所。何如。傳曰。允。
정조 0년
又以義禁府言啓曰。因臺啓。黑山島荐棘罪人沈翔雲。大靜縣荐棘事。批下矣。沈翔雲。以批下內辭意。具罪目。依例發遣府都事。自黑山島執捉。仍令押送于全羅道濟州牧大靜縣。荐棘之意。敢啓。傳曰。知道。
정조 0년
又以義禁府言啓曰。卽接漢城府牒報及當部成冊。則大逆不道誣上罪人德師。應坐諸人。査出以來矣。長子日培。依律文緣坐處絞。而在於新門外月巖洞云。待城門開。發遣府都事。拿囚後擧行。次子吉得。年今十三。以年未滿。全羅道濟州牧大靜縣爲奴。妻喜慧。羅州牧黑山島爲婢。弟德履。珍島郡流三千里安置。子之妻慧伊。慶尙道巨濟府爲婢。姪子鵬培。咸鏡道慶興府流三千里安置。姪子馨培。茂山府流三千里安置。姪子絅培。慶尙道南海縣流三千里安置。姪子畢靈。全羅道康津縣流三千里安置。而依例發遣府羅將。押送于各其配所。何如。傳曰。允。
정조 0년
又以刑曹言啓曰。當該訊劃律官。問名定配事。命下矣。依傳敎。當該律官張德麟。慶尙道機張縣定配所。卽爲押送之意。敢啓。傳曰。知道。
정조 0년
又以刑曹言啓曰。因義禁府啓辭。窮凶極惡大逆不道罪人相老。籍沒家産事。命下矣。罪人相老奴婢等。移文京兆。相考帳籍。亦爲知委於五部及各該道。一一査出。使之修成冊來報後。依例花名。永屬公賤之意。敢啓。傳曰。知道。
정조 0년
領議政金陽澤。判府事韓翼謩。判府事李溵。左議政鄭存謙聯名箚曰。伏以臣等。今日沐浴之討。乃是輿情之所共憤。王法之所難赦。大庭齊籲。冀俟兪音。及承聖批。誨責備至。臣等惶隕慙恧。靡所容措。嗚呼。罪有大小。事有當否。臣等雖甚愚迷。豈不知此。而第伏念尙魯窮天地亘萬古極惡大罪。已著於先朝。昭如日星之敎。在春秋討復之義。孰無食肉寢皮之心。而其所以締結幽暗。謀危國本。卽是斷案。則文氏之罪。乃是一串貫來也。此所以臣等首擧其罪。沫血請討者。而至若厚謙母子。與洪麟漢。糾結行臆。沮遏宗社大計。眞所謂一而二。二而一者。臣等之請討。烏可已乎。此若較諸尙魯之罪。則豈不無差間之可言。而論其負犯。其爲天討之所當行則一也。臣等急於懲討。迫於猝遽。啓體當否。未暇照檢。此則臣等之罪也。玆敢聯進短箚。仰請處分。伏願先治臣等之罪。若其所請。則亟降允從。不以罪其人而廢其言焉。取進止。答曰。省箚具悉卿等之懇。俄者批旨。豈有深意於卿等。欲使卿等曉然也。此亦欲相孚之一端。方今大獄方張。國事泮渙。所以依賴者。惟卿等在焉。卿等安心勿辭。卽起視事焉。仍傳曰。史官傳諭于時原任大臣。
정조 0년
丙申四月初三日卯時。上御內兵曹。親鞫入侍時。行都承旨徐浩修。左承旨洪國榮。右承旨吳載紹。左副承旨金夏材。右副承旨金相戊。同副承旨鄭民始。假注書柳孟養。事變假注書李兢淵。記注官朴聖鉉。記事官朴祐源。以次侍立訖。上具白布笠布直領。乘輿詣內兵曹殿座。領議政金陽澤。領府事金相福。左議政鄭存謙。判府事李溵。判義禁徐命善。同義禁鄭履煥金熤。執義李重馥。掌令尹長烈尹在醇。正言宋煥億。持平尹尙東。問事郞廳李秉模柳義養沈有鎭金履正李顯永沈豊之徐有防李普溫。刑房都事張錫寬李斗源。文書色都事沈禧李景說。以次進伏訖。陽澤曰。連日訊囚。聖體。若何。上曰。一樣矣。上曰。何罪人當先問乎。陽澤曰。韓光綮。似宜先問矣。上曰。光綮上之。命施刑。命書問目。上曰。禁府都事崔秉敎。分揀。上曰。承傳中官。推考。以上出榻敎上曰。昨日拿來罪人文書。盡爲入之。書問目訖。命秉模讀以聽之。捧供訖。問目招辭。在事變日記上曰。勸杖。命善曰。同義禁鄭履煥。以罪人招辭中說話。有惶悚者。退出矣。上曰。此何足爲嫌。其勿退去。上曰。趙純鎭上之。大臣詳見諸罪人所供。逐條問之。問目招辭。在事變日記上曰。東讓上之。使之面質光綮。姑爲下幕。東讓施刑。上曰。韓光綮更爲上之。加刑。上曰。諸罪人竝爲下幕。訊畫都事拿入。上曰。訊畫都事。令兵曹決棍五度。出榻敎國榮曰。雖有近例。而大抵都事。蔭官也。令兵曹決棍。未知爲可。合有安徐之道矣。上曰。雖有前例。左承旨所奏。其涉得體。都事決棍之命。勿施。出傳敎上曰。律官。令兵曹決棍二十度。命書傳敎曰。以訊畫之高下。爲推治之輕重。則身爲律官。惟觀帳殿之威怒。任意低昂。此豈審檢之道乎。當該訊畫律官。問名定配。上曰。柳翰申上之。發問目捧供。問目招辭。在事變日記上曰。柳翰申。何許人也。命善曰。柳德申之族也。上曰。翰申疏本入之。施威嚴問訖。上曰。翰申姑爲下幕。睦秀中上之。上曰。純鎭上之。與睦秀中面質。純鎭面質後供曰。此人。非前日往來之人也。上曰。然則誤爲拿來者矣。命秀中下本府。上曰。睦祖洙上之。發問目捧供訖。問目招辭。在事變日記仍命祖洙白放。民始曰。祖洙旣已白放。則其子秀中。何以爲之乎。上曰。睦祖洙睦秀中。特爲放送。出傳敎上曰。純鎭下幕。朴相老上之。上曰。白放罪人文書。竝爲還給。命書相老問目。讀而聽而聽之捧供。問目招辭。左事變日記上曰。純鎭更爲上之。與相老面質。招辭在事變日記上曰。純鎭更無可問之端。姑爲下幕。東讓上之。面質。東讓與相老面質。東讓語屈。上曰。然則相老之言。是矣。命東讓勸杖。東讓更招。招辭在事變日記上曰。聞東讓更招之言。相老凶言之狀。的實無疑矣。上曰。獻鎭範濟上之。獻鎭範濟。與相老面質。招辭與東讓招同。大臣以下齊聲仰奏曰。相老窮凶極惡之狀。今始綻露無餘。當施極律矣。諸臣皆垂淚。仰請速速正法。命善曰。臣等聞此凶言。不勝痛泣矣。臣等當手擊矣。諸承史問郞侍衛諸臣禁堂侍衛將士軍兵。各以所執之物。一時齊擊。上曰。如此則徑斃可慮。禁之。上曰。予豈意今日聞此凶言耶。仍嗚咽流涕。諸臣亦涕泣。不忍仰瞻。上曰。如此極逆。不可草草正刑。仍命書傳敎曰。百官都民。大會於鐵物石橋。上曰。捧結案後。速捧根脚。卽爲擧行。上曰。承史亦出見。命書傳敎曰。親鞫姑罷。庭鞫處所。以內兵曹爲之。上乘輿還內。諸臣遂退出。
정조 0년
丙申四月初三日午時。上御廬次。左承旨入侍時。左承旨洪國榮。記事官尹翊東。記注官朴聖鉉。記事官朴祐源。以次進伏訖。國榮曰。相老與知情不告罪人。同爲行刑。則極凶之逆。徑斃可慮。故大臣爲請先爲行刑。以此留待矣。上曰。相老先爲擧行後入來事。傳于大臣。賤臣承命出傳。上命退。諸臣以次退出。
정조 0년
丙申四月初三日午時。上御廬次。藥房副提調持湯劑入侍時。副提調洪國榮。記事官尹翊東。記注官朴聖鉉。記事官朴祐源。醫官方泰輿。以次進伏訖。國榮請進湯劑。上進御訖。泰輿先退。上曰。大臣入來與否知入。而大臣出去時。罪人下去乎。亦爲知入。賤臣承命出去。以大臣姑未入來。而罪人則大臣出去時下去還奏。上命退。諸臣以次退出。
정조 0년
丙申四月初四日申時。上御廬次。左承旨入侍時。左承旨洪國榮。記事官尹翊東。記注官朴聖鉉。記事官朴祐源。以次進伏訖。上曰。庭鞫姑未始乎。知入。賤臣承命出去。以已爲擧行還奏。上曰。注書往庭鞫處所。言于大臣。草推案持入。賤臣承命出去。傳于左議政鄭存謙持入草推案。上命賤臣讀奏訖。上曰。還爲往傳于大臣。可也。賤臣承命往傳。上命退。諸臣以次退出。
정조 0년
丙申四月初三日申時。上御廬次。時原任大臣判義禁入侍時。領議政金陽澤。判府事韓翼謩李溵。左議政鄭存謙。判義禁徐命善。右副承旨金相戊。假注書柳孟養。記注官朴聖鉉。記事官朴祐源。以次進伏訖。上曰。明日當親鞫。今日庭鞫罪人外。姑下本府。出傳敎。上曰。明日當往山陵看審乎。陽澤曰。然矣。命書傳敎曰。山陵看審。摠護使與判府事金致仁韓翼謩李溵錦城尉御將都監堂郞各一員。除下直進去。陽澤曰。地師柳東亨入來矣。上曰。明日率去。可也。上曰。御營大將金漢耆。山陵看審時。仍佩往來。出榻敎命善曰。前日差出假都事。皆已出使往來。前差都事減下。更爲差出乎。上曰。依爲之。上曰。庭鞫姑罷。推案修入。命善曰。有一下人攔入於禁府。究問則謂以任珹家下人云。故捉囚矣。上曰。攔入罪人。左右捕將合坐嚴問。命退去。諸臣以次出。
정조 0년
丙申四月初三日申時。上御廬次。刑房承旨入侍時。同副承旨鄭民始。假注書柳孟養。記注官朴聖鉉。記事官朴祐源。以次進伏訖。上曰。庭請方爲之云乎。民始對曰。然矣。上曰。推案已修整而來乎。對曰。姑未正書云矣。上曰。左承旨入侍。出榻敎左承旨洪國榮進前。命讀庭啓訖。上曰。麟漢之罪。非但沮戲聽政。聚會徒黨。貪權誤國之狀。全不臚列。不成啓體。良可寒心。國榮曰。初不庭請則已。旣曰庭啓而若是沒實。可怪。上曰。同副持此啓批。以筵中說話。傳于大臣。民始出傳後回奏曰。大臣承此下敎。不勝惶悚。將欲陳箚矣。上曰。刑房承旨出去。與金吾堂上。考見崔載興文書。命退去。諸臣以次出。
정조 0년
丙申四月初三日酉時。上御廬次。禮房承旨入侍時。左承旨洪國榮。假注書柳孟養。記注官朴聖鉉。記事官朴祐源。以次進伏訖。上命讀大臣箚子賜批。上曰。左右捕將入侍。出榻敎左邊捕盜大將李漢膺。右邊捕盜大將李柱國進前。命國榮讀捕廳草供記。上曰。不必更問。自捕廳參酌決棍。可也。上曰。巡邏及內巡墻外巡。各別嚴飭。命捕將先退。上曰。判義禁入侍。出榻敎徐命膺進前。命讀崔載興文書。上曰。摠護使有難入參。加漆時。只都監堂郞入參。出傳敎上曰。開陽門仍留。命退去。諸臣以次出。
정조 0년
行都承旨徐浩修坐。左承旨洪國榮藥院直。右承旨吳載紹坐。左副承旨金夏材坐。右副承旨金相戊坐直。同副承旨鄭民始坐直。注書一員未差尹翊東藥院直。假注書柳孟養仕直。事變假注書李兢淵仕。
정조 0년
傳于洪國榮曰。藥房提調副提調持六君子湯入侍。
정조 0년
傳于鄭民始曰。戶判望。以在京無故人。口傳擬入。
정조 0년
鄭民始啓曰。御營大將金漢耆。以山陵斫木事。有仍佩往來之命矣。在前將臣在外經宿。則例有他大將兼察之規。今番則何以爲之乎。敢稟。傳曰。摠戎使兼察。
정조 0년
傳于洪國榮曰。書狀入侍。
정조 0년
傳于鄭民始曰。明日朝奠。當親奠。依例擧行。
정조 0년
洪國榮。以校正廳言啓曰。本廳郞廳尹東晩罷職。代前校理朴天衡差下。使之察任。何如。傳曰。允。
정조 0년
鄭民始。以校正廳言啓曰。本廳郞廳朴天衡。時無職名。令該曹付軍職。使之冠帶常仕。何如。傳曰。允。
정조 0년
洪國榮。以山陵都監郞廳。摠護使意言啓曰。本都監所用冶炭空石。以各軍門所儲。依近年謄錄。參酌分排取用。而許多容入之鐵。自京萬無貿辦之路。正鐵一萬三千斤。强鐵五千斤。亦依前例。卜定於海營。而罔夜上送之意。別爲分付。何如。傳曰。允。
정조 0년
又以禮曹言啓曰。傳曰。聞都監都提調所奏。製述官書寫官。不可不趁卽差出云。而考出之實錄。旣不詳載。則以刊行之誌狀。當爲徵信。依敬陵章陵時典例。眞廟追崇上尊號玉冊文及孝純王后玉冊文製述官各一員。書寫官各一員。寶篆文書寫官各一員啓下。上廟號後。加上尊號玉冊文雖有前例。此與中朝時有異。廟號同上於上諡日。今無加上之擧矣。勿爲磨鍊。樂文。事當撰進。而與常時有異。待祔廟時撰進。似合禮意。有難臆斷。令禮官議于大臣稟處事。命下矣。問議于大臣。則領府事金相福以爲。席藳城外。方俟嚴誅。不敢獻議云。行判中樞府事金致仁以爲。病未獻議云。行判中樞府事金尙喆以爲。以蹙伏竢譴之踪。不敢仰對明問云。領議政金陽澤以爲。樂章事。臣於筵席對揚聖敎。已有仰奏。今無更達之辭云。行判中樞府事韓翼謩以爲。樂章撰進。姑非其時。待時之聖敎。實合禮意。臣何敢他議云。行判中樞府事李溵以爲。惶愧縮伏。尋常引罪之箚。亦姑不敢爲。則尤何敢自同無故。仰對明問云。行判中樞府事洪麟漢。在外不得收議。左議政鄭存謙以爲。不敢以相職自居。不得獻議云。大臣之意如此。上裁。何如。傳曰。允。
정조 0년
左議政鄭存謙率百官啓曰。嗚呼。今日是何等時也。龍馭賓天。仙寢未冷。殿下㷀然在嚴廬哀疚之中。惟玆懲討之典。若是一分可已。一日可徐之事。則臣等何敢以此日此時。咸造齊籲。以慼我聖心哉。誠以天討不可稽遲。輿情不可遏抑。而春秋必報之義。尤不容少緩。乃有此不得請則不得止之擧。嗚呼。尙忍言哉。尙魯之丁丑筵奏。卽渠斷案。而先大王遺敎。炳如日星。我殿下有所受。而今乃誕敷絲綸。昭示一世。於是乎尙魯之逆節盡著。眞贜畢露。噫嘻。痛矣。締結聖國娚妹。睥睨醞釀。謀危國本。則其罪惡之貫盈。實有浮於辛壬之耇輝。耇輝而旣皆追加孥籍。則以尙魯而烏可免也。況聖國。旣施當律。則又烏可以尙魯而靳其律乎。且以此賊而竟作死牖之鬼莫。洩肆市之憤。則到今孥籍。尤不可已也。惟彼文氏。同惡相濟。實爲尙魯聖國之窩主。曾於孝廟朝澂潚之母。所處與文氏同。而罪稔惡積。終伏王章。今文氏之內外交煽。危逼儲宮。厥罪反有加焉。則斷不可以曲貸性命。安置私第而止。亟從三司之請。以副一國之望焉。臣等昨進待罪之箚。反承開釋之音。惶感之餘。繼以恧蹙。固不敢冒沒更瀆。而亦不敢以區區自引之私義。少稽懲討之公法。惟殿下。俯加鑑燭。亟賜兪音焉。答曰。尙魯事。特從卿等之請。文氏之貸其一命。予意有在。卿等知悉。
정조 0년
本院啓曰。厚謙母子之罪。可勝誅哉。前後聲討之章。已盈公車。則凶心益彰。輿憤愈激。臣等今欲數其罪狀。雖罄南山之竹。不可勝書。人旣盡言。不必更瀆。而惟是陰懷叵測。不滿代聽。外而子行威福。內而母濟妖惡。罪關宗社。憤積神人。此實聖明之所洞燭。而其子之竄配邊地。其母之出居私第。豈可薄勘邦憲而止耶。至於判府事洪麟漢。以陰險之性。兼猜暴之行。背義趨利。貪權樂勢。固其伎倆。而身爲相臣。符同厚謙。沮戲聽政。敢欲爭抗者。其心叵測。厥罪罔赦。尙今偃息近郊。王法未伸。臣等竊以謂三司討罪之請。不宜一向靳允。伏乞聖明。亟賜處分。厚謙快正王法。其母依律勘斷。洪麟漢先施島配之典。不勝幸甚。答曰。此亦予意有在。從當一諭於卿等入侍時矣。
정조 0년
吏曹口傳政事。禁府都事韓用和洪載淵金熲。戶曹判書李景祜沈鏽李昌壽蔡濟恭朴相德洪樂性趙明鼎李重祜尹東暹。落點。出傳敎
정조 0년
兵曹口傳政事。寧城僉使劉弘基徐敬默安尙恒。林土別將金宗赫金大鉉金億世。
정조 0년
傳于金相戊曰。竝首望爲之。
정조 0년
吏曹口傳政事。价川郡守李弘遠朴光迪金履準。興陽縣監李迪輔沈命德洪周萬。
정조 0년
傳于金相戊曰。价川郡守首望李弘遠。興陽縣監首望李迪輔爲之。皆令不多日內辭朝。
정조 0년
行大司憲朴相德。執義李會遂。正言宋煥億啓曰。荐棘罪人沈翔雲。本以凶孼之裔。且兼妖邪之性。得罪倫紀。爲世所棄。蝨附厚謙。受其指使。向來一書。指意陰譎。情狀叵測。合辭之請。實是嚴懲討杜亂源之意。閱歲爭執。天討未擧。世豈有妖惡如此。而終逭王章之理者哉。昨日移配之命。雖出於投諸遠惡之意。而三尺至嚴。不可至此而止。請大靜縣荐棘罪人沈翔雲。亟命王府。嚴鞫得情。快正王法。答曰。不允。
정조 0년
行大司憲朴相德。執義李會遂。副校理李秉模。正言宋煥億啓曰。文氏敢以後宮。外結尙魯。潛懷不逞之心。肆行危逼之計。究厥罪狀。妖惡極矣。決不可收其爵號。安置私第而止。請文氏。案律處斷。又啓曰。厚謙母子之罪關宗社。憤積神人。前後三司之討。已盡窮凶之跡。凡在血氣之倫者。咸曰可誅。厚謙之竄配。其母之出第。不過薄勘。邦憲未擧。輿情愈激。請厚謙快正王法。其母依律處斷。答曰。不允。
정조 0년
正言宋煥億啓曰。綾恩君具允明。前判書具允鈺。遠竄罪人具庠。行副司直具㢞。本以凶邪之種。謟附厚謙。腸肚相連。陰謀祕計。無不干與。其中庠。外作淸論。欺蔽一二士類。以今日現捉判府事洪麟漢書牘見之。其不絶厚謙。暗地交通之狀。綻露無餘。具允鈺日前自明之章。是豈成說乎。當厚謙全盛之時。吮癕䑛痔。無不爲之。及今厚謙失勢之後。旣無明白樹立。而敢爲自拔之計。肆然呈疏。謂天可欺。將此心腸。奚事不爲。允明允鈺及㢞。不可一日置之於城闉之中。請竝命遠竄。答曰。具庠之欺蔽一二士類云者。果是何許士類乎。若爲具庠所弄。則其可謂士類乎。良亦羞也。具允明具㢞事。雖是懲討。一筆句斷。有欠淸朝忠厚之風。至於具允鈺之相絶厚謙。已有下敎。不可以此。勒爲罪案。其涉過矣。不允。
정조 0년
鄭民始。以義禁府言啓曰。今此親鞫時。本府都事。不可不備員。出使都事沈禧。卽令該曹。口傳相換。何如。傳曰。允。
정조 0년
吏曹口傳政事。禁府都事沈禧。司饔奉事安廷瓛。相換。
정조 0년
鄭民始。以義禁府言啓曰。因庭請啓辭。罪人尙魯孥籍事。命下矣。其父母妻妾子女祖孫兄弟姊妹子之妻妾伯叔父兄弟之子年歲姓名存沒居住。令漢城府。考出帳籍。亦爲分付五部及各該道。應坐諸人。一一査出。成冊牒報後。依律擧行。而籍沒家産破家瀦澤降邑號罷守令等事。令各該司。捧承傳擧行。何如。傳曰。允。
정조 0년
又以義禁府言啓曰。誣上不道罪人載翰。旣已承服正刑。其父母妻妾子女祖孫兄弟姊妹子之妻妾伯叔父。兄弟之子年歲姓名存沒居住。令漢城府。考出帳籍。亦爲分付五部及各該道。應坐諸人。一一査出。成冊牒報後。依律擧行。而籍沒家産破家瀦澤降邑號罷守令等事。令各該司。捧承傳擧行。何如。傳曰。允。
정조 0년
又以刑曹言啓曰。因義禁府啓辭。罪人尙魯孥籍事。命下矣。罪人尙魯奴婢等。移文京兆。相考帳籍。亦爲知悉於五部及各該道。一一査出。使之修成冊報來後。依例花名。永屬公賤之意。敢啓。傳曰。知道。
정조 0년
又以刑曹言啓曰。因義禁府啓辭。誣上不道罪人載翰。籍沒家産事。命下矣。罪人載翰奴婢等。移文京兆。相考帳籍。亦爲知委於五部及各該道。一一査出。使之修成冊報來後。依例花名。永屬公賤之意。敢啓。傳曰。知道。
정조 0년
金相戊。以吏曹言啓曰。義禁府啓辭。追施逆律罪人尙魯胎生邑。罷守令降邑號事。允下矣。問于漢城府。則胎生於京畿高陽郡云。而守令則勿罷事。曾有定奪。高陽郡。以陵寢所在。例不得降號之意。敢啓。傳曰。知道。
정조 0년
鄭民始。以義禁府言啓曰。罪人任珹。邊遠定配事。命下矣。以傳敎內辭意。具罪目。咸鏡道鍾城府邊遠定配。而依例發遣府書吏。押送配所。何如。傳曰。允。
정조 0년
又以義禁言啓曰。罪人韓光綮。三水府圍籬安置事。命下矣。以傳敎內辭意。具罪目。卽爲發遣府都事。押送配所。荐棘之意。敢啓。傳曰。知道。
정조 0년
又以義禁府言啓曰。罪人睦祖煥。極邊安置事。命下矣。以傳敎內辭意。具罪目。咸鏡道慶興府極邊安置。而依例發遣府羅將。卽爲押送配所。何如。傳曰。允。
정조 0년
又以義禁府言啓曰。罪人兪漢敬。減律定配事。命下矣。以傳敎內辭意。具罪目。咸鏡道茂山府減律定配。而依例發遣府羅將。卽爲押送配所。何如。傳曰。允。
정조 0년
又以義禁府言啓曰。罪人李峻培。刑問一次。極邊定配事。命下矣。李峻培旣施一次之刑。以傳敎內辭意。具罪目。咸鏡道慶興府極邊定配。而依例發遣府羅將。押送配所。何如。傳曰。旣是白徒。出付刑曹發配。
정조 0년
又以義禁府言啓曰。罪人方鎭獻鎭純鎭。依法照律事。命下矣。方鎭。依律文緣坐處絞。而獻鎭純鎭。出繼免絞。獻鎭。全羅道濟州牧旌義縣爲奴。純鎭。慶尙道巨濟府爲奴。依例發遣府羅將。押送配所。而他餘應坐諸人。待漢城府牒報及當部成冊。次第擧行。何如。傳曰。允。